ועדת המשנה לפיתוח הנגב והגליל, כנסת 18, פרוטוקול מספר 2, 2012-01-03 14:30

רוברט טיבייב: שלום לכולם.

רוברט טיבייב: אני מתכבד לפתוח את ועדת משנה נגב והגליל, והנושא פרויקטים תחבורתיים בנגב ובגליל ואחזקת כבישים בפריפריה.

רוברט טיבייב: זה ממש מתחבר לדיון הקודם ודרך אגב לדיונים הקודמים עוד הרבה לפני זה ואני מברך את חברי הכנסת עפו אגבאריה וחנא סוייד שכל הזמן משתתפים בוועדה וזה נושא באמת חשוב.

רוברט טיבייב: לגבי מע"צ, אני מבין שיש להם היום יום קצת קשה, כבד, אבל אין מה לעשות, הדברים באמת באמת חשובים וכבדים.

רוברט טיבייב: אתם רוצים לפני זה להגיד כמה מילים, או שאחר כך ניתן את הזכות?

קריאה: בסדר, נשמע.

רוברט טיבייב: שי, בבקשה.

שי ברס: אני הכנתי, לא בדיוק כיוונו אותי לדיון הזה.

רוברט טיבייב: אז אני אגיד לך ישר מאיפה הבעיה – כבישים אדומים.

שי ברס: בסדר, אז אני הכנתי את המצגת, המצגת היא מאד כוללת, אני אעבור עליה מהר כי מאד חשוב שאתם תראו מה אנחנו עושים גם בגליל, גם בנגב.

שי ברס: יש פה מגוון שלם של עבודות וגם בעבודות אחזקה, לא רק פרויקטי פיתוח, אלא גם פרויקטים אחרים.

שי ברס: תכנית העבודה שלנו מתחלקת בתוכה כאילו לשלושה חלקים.

שי ברס: יש חלק אחד עיקרי, יש חלק אחד שזה פרויקטי הפיתוח ---

לאה ורון: מה היה החלק הראשון, סליחה?

שי ברס: עוד לא אמרתי, זה אמרתי – פרויקטי הפיתוח.

שי ברס: פרויקטי הפיתוח מתחלקים לפרויקטי פיתוח רגילים, השוטפים, ויש תוספת שהממשלה הטילה עלינו במסגרת פרויקט שקוראים לו 'נתיבי ישראל', שבמהות שלו 'נתיבי ישראל' עוסק בחיבור הפריפריה למרכז בעבודות בכל הארץ, כשזה עבודות גם של כבישים וגם של רכבות, של מסילות רכבת.

שי ברס: במסגרת הזו זה שני חלקים והחלק השלישי זה אחזקה.

שי ברס: זאת אומרת אלה שלושת החלקים העיקריים של תכנית העבודה שלנו בשש שנים הקרובות.

שי ברס: אז אמרנו פרויקטי פיתוח שוטפים, פרויקטי פיתוח במסגרת 'נתיבי ישראל', ופרויקטי אחזקה.

שי ברס: אלה הם שלושת הדברים.

שי ברס: במסגרת פרויקטי 'נתיבי ישראל', אני אציג לכם כמה עבודות, אחת מהן זה מסילת עכו-כרמיאל.

שי ברס: עכו-כרמיאל – מסילה באורך של כ-23 קילומטר, יש שם שתי תחנות נוסעים והציר הוא בין, אתם יכולים לראות בתכנית, הוא בין ממפרץ עכו עד כרמיאל.

שי ברס: מה שאתם רואים בקווים הירוקים זה כבר פרויקטים שהם נמצאים בביצוע ומה שאתם רואים בקווים האדומים זה פרויקטים שאנחנו עוד לא הוצאנו את המכרזים שלהם, אבל הם בדרך.

שי ברס: זהו, אם יהיה לכם שאלות, אני מציע שאני אעבור על זה ככה די מהר.

שי ברס: זה תמונות מהשטח, עבודות שכבר מתבצעות.

שי ברס: זה הכנה למנהרה, תהיה שם מנהרה באורך של 9.5 קילומטר, מנהרה כפולה, כחלק מהתוואי.

שי ברס: אתם רואים כבר שיש עבודות בשטח.

שי ברס: המסילה השנייה שאנחנו כרגע מבצעים אותה היא מסילת העמק, זאת מסילה כפולה שתוביל את הרכבת ממפרץ חיפה לבית שאן.

שי ברס: במסגרת הזאת יש לנו גם לבצע ארבע תחנות נוסעים – בעפולה, בבית שאן, בכפר יהושע ובכפר ברוך וכרגע אנחנו מוציאים את המכרזים.

שי ברס: אתם יכולים לראות על המפה שוב, אותו סדר.

שי ברס: הפס הירוק, הקו הירוק מסמן פרויקטים שהם כבר בביצוע שיצאו ועובדים כרגע בשטח, והקו האדום הוא פרויקטים של מכרזים מוכנים שהם ייצאו ממש בקרוב.

לאה ורון: מתי להערכתם יסתיים הפרויקט הזה של מסילת העמק?

שי ברס: הפרויקט הזה כ-4 שנים לדעתי, נכון?

שי ברס: 2015.

איתן שפרון: בסוף 2015.

שי ברס: איתן שפרון הצטרף אלינו, הוא סמנכ"ל תכנון וביצוע בחברה.

שי ברס: אתם יכולים לראות עבודות שכבר מתבצעות לאורך התוואי, אתם רואים הפס הלבן זה עבודות שכבר ממש באמצע ביצוע.

שי ברס: העבודה כמובן כוללת הסטת תשתיות גם עם חברת מקורות, גם עם חברת החשמל ויצירת התוואי.

שי ברס: פרויקט נוסף הוא פרויקט שאנחנו קוראים לו הזרוע המזרחית.

שי ברס: זה כביש שמשדרג את הכבישים הקיימים מצומת העמקים לכיוון צומת גולני ואחר כך עד עמיעד, שזה כביש, לא זה מספר כבישים - גם 77, גם 79 וגם 65 וגם 85 - אלה הם מספרי הכבישים שכרגע מה שאתם רואים שוב, יש קטעים שכבר בוצעו, יש קטעים שהם בביצוע ויש קטעים שהם לפני הוצאת המכרזים.

עפו אגבאריה: מה זאת אומרת הזרוע המזרחית?

שי ברס: אנחנו קוראים לזה הזרוע המזרחית מכיוון שמיקנעם בערך ---

עפו אגבאריה: זה מכביש 6 הכוונה?

שי ברס: לא, יחד עם כביש 6.

שי ברס: כביש 6 יהיה המזלג השמאלי, המערבי כאילו ואנחנו מייצרים במזלג הזה את הזרוע המזרחית.

שי ברס: אז זה יהיה כמו מזלג עם שתי זרועות – אחת שתשדרג את הכבישים עד עמיעד, וכביש 6 שישדרג את הכביש שלו, יחד עם כבישים שלנו שעוברים אליו, כמו כביש 70 למשל, עוברים אליו וזה יקרא כביש 6.

עפו אגבאריה: הבנתי.

שי ברס: הוא עד כמה שאני יודע עוד לא הוציא את המכרזים שלו.

איתן שפרון: בחודשיים הקרובים.

שי ברס: בחודשיים הקרובים.

שי ברס: אנחנו כבר בחלקים יצאנו החוצה.

שי ברס: בחלקים, ברגע שיסתיים התהליך, תהליך התכנון והאישור - ייצאו גם כן לביצוע.

שי ברס: שוב, תמונות מהשטח.

חנא סוייד: סליחה, מה פשר השלטים הגדולים האלה שכל יום אנחנו רואים אותם בצורה אחרת.

חנא סוייד: פעם, לפני שנה שהיו כתובים שם עם שמות של שרים וראש ממשלה ואחר כך כיסו אותם בבד, ואחר כך הורידו את הבד ושינו את הצבעים, ועכשיו אני רואה שעוד פעם מכסים בבד עוד משהו.

חנא סוייד: מה זה?

שי ברס: לא, לא מכסים עוד פעם.

שי ברס: מה שהיה מכוסה – נשאר מכוסה.

חנא סוייד: מה ההבדלים בין מה שמכוסה לבין מה שלא מכוסה.

שי ברס: אני אגיד.

רוברט טיבייב: וכמה ההשקעה על השלטים האלה.

שי ברס: לא, הם נשארים.

שי ברס: אנחנו לא זורקים אותם, השלטים האלה נשארים.

שי ברס: כל פרויקט שאנחנו עושים, אנחנו מודיעים לציבור בעזרת שלטים שכאן יקום פרויקט כזה או פרויקט אחר.

שי ברס: אני חושב שזה לגיטימי, אני חושב שזה ---

חנא סוייד: אינפורמטיביים.

שי ברס: אינפורמטיביים.

שי ברס: עכשיו, היה בזמנו ---

רוברט טיבייב: ראיתי שבוצע כבר.

שי ברס: נכון יש קטע שבוצע, אז השארנו את השלט וכתבנו – בוצע.

שי ברס: היה באמת דיון, מכיוון שבחלק מהשלטים האלה ב'נתיבי ישראל' היו שמות של ראש הממשלה ושר התחבורה.

שי ברס: התקיים דיון והוחלט להוריד את השמות האלה וכרגע אין שמות, וכל שלט שאנחנו נכנסים לביצוע שלו – אנחנו חושפים את הלוט ומה שיראו שם זה רק אינפורמציה לציבור, ללא שמות.

שי ברס: אתם רואים תמונות מהשטח.

שי ברס: עכשיו מה שאתם רואים פה זה מסילות, שתי מסילות שאנחנו מתכננים אותן במסגרת 'נתיבי ישראל'.

שי ברס: כמובן כרגע המשימה שלנו היא תכנונית בלבד, אבל אלו יהיו מסילות ברזל מתוכננות – אחת, הקו האדום הזה שאתם רואים, הר' האדום ---

רוברט טיבייב: אדוני המנכ"ל, אם אפשר אני רק רוצה להרחיב את השאלה של חנא סוייד.

רוברט טיבייב: אתה בטוח שזה לא גורם, לא רוצה להגיד לעוד תאונות דרכים, אבל אי אפשר לפרסם את זה באתר אינטרנט או באיזה שהוא כלי תקשורת.

שי ברס: אנחנו מפרסמים באתר אינטרנט, אבל ---

רוברט טיבייב: אתה לא מוסיף לנו הרבה את ה ---

שי ברס: אלף אני חושב שהציבור זכאי לדעת.

שי ברס: תראו, כל קבלן ---

רוברט טיבייב: תאמין לי, כל מה שקורה בכבישים, ואני גם נוסע מאופקים עד הצפון ועד ירושלים, אני באמת רואה בכבישים המון דברים ויש שינויים.

רוברט טיבייב: אבל להוסיף עוד שלטים ואחר כך לכסות אותם בבד שחור?

שי ברס: השלטים, ככל שאנחנו נכנסים לעבודה, כל השלטים האלה ייחשפו.

שי ברס: אנחנו לאט לאט חושפים אותם מכיוון שאנחנו נכנסים לביצוע.

שי ברס: כל שלט, כל פרויקט שאנחנו עושים לביצוע – אנחנו חושפים את השלט, כדי ---

רוברט טיבייב: זה פשוט לוקח את תשומת הלב של הנהג, כשהוא נוסע הוא מנסה להסתכל על כל מיני תמרורים וכל הזמן רואה את השלטים.

שי ברס: תראה, יש על זה ויכוח גדול מאד.

שי ברס: אני בזמנו הייתי המנכ"ל של חברת 'נתיבי איילון' והייתה מהומה שלמה סביב השילוט, למרות שהשילוט הזה התבצע בערים ---

לאה ורון: אדוני מודע לחוות הדעת האחרונה שהתקבלה ברשות הלאומית למאבק בתאונות הדרכים בנשוא השלטים בנתיבי איילון?

שי ברס: תראי, אני לא מכיר את חוות הדעת, אני מכיר את חוות הדעת שהוציא המדען – I beg you to differ.

שי ברס: מניסיוני אני יכול להגיד לך שאין שום קורלציה בין התאונות בנתיבי איילון, ובתור אחד שהיה, אני הייתי המנכ"ל, סליחה.

שי ברס: אני הייתי המנכ"ל של חברת 'נתיבי איילון', לא המדען הראשי של הרשות, למרות שאנחנו עובדים ביחד, אנחנו משתפים פעולה במלחמה בתאונות הדרכים.

שי ברס: אני אומר לך שאין שום קורלציה בין הפרסום, למרות שהפרסום לא היה של 'נתיבי איילון', הוא היה מחוץ לנתיבי איילון, הוא היה פרסום בערים עצמן.

שי ברס: מי שנתן למפרסמים לפרסם זה ראשי הערים מסביב לנתיבי איילון.

שי ברס: שום קשר לנתיבי איילון, אבל קראו לזה פרסום בנתיבי איילון.

שי ברס: בתוך נתיבי איילון לא היה פרסום אחד.

שי ברס: מעבר לנתיבי איילון אין שום קורלציה ---

רוברט טיבייב: אולי תרשה לי עוד נקודה.

שי ברס: רק אני אסיים את התשובה, בין תאונות הדרכים ובין השילוט, לא פה בארץ ולא בחו"ל.

שי ברס: אני למדתי את הנושא הזה בזמנו.

שי ברס: הייתי מעורב גם בוועדה המשותפת שעסקה בזה.

שי ברס: אין שום, אף אחד לא יכול להגיד שיש תאונות ויש שלטים וזה בגלל זה.

שי ברס: התאונות קורות בגלל דברים אחרים.

לאה ורון: זה לא עניין של השלטים או שלא.

לאה ורון: זה עניין של מומחיות, זה עניין מקצועי.

רוברט טיבייב: רק שנייה, רק תציג את עצמך לפרוטוקול.

עמי רוטמן: עורך דין עמי רוטמן, היועץ המשפטי של הרשות הלאומית לבטיחות בדרכים.

רוברט טיבייב: לגבי השילוט, כן?

עמי רוטמן: אני מכיר היטב את המחקר.

עמי רוטמן: אנחנו גם ביקשנו להביא אותו לדיון נוסף בוועדת הכלכלה אחרי שהוא התפרסם.

עמי רוטמן: הוא בסופו של דבר לא הובא לדיון.

עמי רוטמן: תוצאות המחקר היו חד משמעיות.

לאה ורון: עוד ימים יבואו.

עמי רוטמן: סליחה?

לאה ורון: עוד ימים יבואו.

עמי רוטמן: עוד ימים יבואו, אני מאד מקווה.

עמי רוטמן: תוצאות המחקר היו מאד ברורות.

עמי רוטמן: הן התפרשו על תקופה בעצם שיכלו לעשות השוואה מאד טובה בין תקופה של לפני שהיו שלטים, בזמן שהיו שלטים ואחרי שהורידו את השלטים.

עמי רוטמן: תוצאות המחקר היו די חד משמעיות, בעיקר לגבי השפעת השילוט על תאונות דרכים קשות, קשות – קטלניות.

עמי רוטמן: השפעת השילוט הייתה פחות לגבי תאונות קלות, אבל חד משמעית נמצא קשר והשפעה של השילוט על עלייה במספר תאונות הדרכים הקשות, הקטלניות.

עמי רוטמן: אני מוכן להעביר את זה שוב כמובן.

עמי רוטמן: אני מניח שיש אותו בידי הנהלת הוועדה.

עמי רוטמן: כמובן אין בעיה להעביר אותו שוב, אבל אלה היו התוצאות החד משמעיות, עם כל הכבוד למר ברס, אלה היו התוצאות.

רוברט טיבייב: תודה, תודה.

רוברט טיבייב: חנא, ראית איזה בלגן עשית.

רוברט טיבייב: ואני אתן לך את הדוגמא.

רוברט טיבייב: אני נוסע מדי פעם מבאר שבע לערד, כמו שבעם זה נקרא 'כביש המוות'.

רוברט טיבייב: כל הכביש, לאורך כל הכביש שלטים ---

שי ברס: שלנו?

סגל: כן, כן.

סגל: עוד מעט לא יהיו.

רוברט טיבייב: לפעמים מכוסים, לפעמים קרועים וזה באמת לוקח את תשומת הלב.

רוברט טיבייב: זה כביש באמת מסוכן.

רוברט טיבייב: אני ממליץ, אני לא יודע מה תהיה החלטת מע"צ – להוריד את כל השלטים האלה.

רוברט טיבייב: פשוט להוריד אותם.

שי ברס: אז נוריד אותם ואחרי זה נשים אותם שוב, חבל על הכסף.

שי ברס: כל שלט כזה עולה 15,000 שקל.

רוברט טיבייב: בכלל חבל שהייתה החלטה לשים אותם.

שי ברס: בסדר, אבל אתה יודע, זה דבר ישן, מלפני שנה וחצי.

שי ברס: אני לא יודע.

שי ברס: אם תהיה החלטה להוריד, יוחלט להוריד – נוריד.

רוברט טיבייב: אתה צריך לבחון את זה.

שי ברס: אני בחנתי את זה ואני ---

רוברט טיבייב: של בסיס ההמלצה של ה---

שי ברס: לא, אני לא יודעת להתווכח עם עורכי דין, אני בסך הכל, אני אדריכל בכלל.

שי ברס: אז אני קטונתי להתווכח עם עורכי דין.

שי ברס: אני שומע עורך דין אני תיכף נסוג.

עמי רוטמן: אני רק רוצה שנייה להשלים.

רוברט טיבייב: תשלים את דבריך.

עמי רוטמן: אין לי שום, אני דווקא בא פה, דווקא זה מנהלי המדען העניין הזה.

עמי רוטמן: אני רק רוצה להבהיר, המחקר נעשה לגבי שילוט של פרסומות בנתיבי איילון.

עמי רוטמן: הרשות בהחלט תומכת וזה נכון, שילוט לגבי התרעה על ביצוע עבודות בכביש זה בהחלט ---

רוברט טיבייב: זה משהו אחר.

עמי רוטמן: זה משהו אחר.

רוברט טיבייב: זה משהו אחר לגמרי.

עמי רוטמן: אז זה משהו שאין ויכוח על החיוניות שלו.

עמי רוטמן: לגבי המונומנטים השחורים ברמה כזו או אחרת, זה כבר ---

רוברט טיבייב: כשיש שינויים בכביש, ברור שצריך להיות איזה שהוא ---

עמי רוטמן: זהו.

עמי רוטמן: זאת אומרת שלא ישתמע שאנחנו מדברים על שילוט שהוא נועד להודיע על העבודות בכביש או כאלה.

ראיק סאלם: בדיוק.

ראיק סאלם: אפשר להגיד גם שמשרד התחבורה הוא זה שבסוף הוא הכתובת, הוא זה שקובע בסוף אם יהיו שלטים או אין שלטים, אז הוא נותן את הישורת האחרונה.

ראיק סאלם: ולגבי השלטים האלה, כמו שאמר האדון, שהשלטים של הפרסום נכון שהם, אולי יכול להיות שהם מסוכנים, לא רק את המחקר יכול להיות שהוא צודק ומוצדק.

ראיק סאלם: אבל לגבי השלטים של העבודות, אלה נותנים לנהג, לא רק שמפרסמים את הפרויקט עצמו, אלא נותנים לו גם את המידע שפה יש עבודות ופה מתבצעות עבודות ---

לאה ורון: יש תמרורים כאלה, לא?

ראיק סאלם: יש גם תמרורים כאלה.

לאה ורון: שיכולים להחליף את שלטי הפרסום.

רוברט טיבייב: תאמין לי, אנחנו מאד מכבדים את ראש הממשלה, אנחנו מאד מכבדים את שר התחבורה, אבל אני לא בטוח שהשלטים האלה מוסיפים להם את הכבוד, שפה נבנה איזה שהוא כביש ואחר כך כביש לא נבנה ומכסים אותו באיזה שהוא בד שחור.

ראיק סאלם: אתה צודק, לכן כל השלטים ---

עפו אגבאריה: אבל הדיון הוא על כבישים אדומים, מה עכשיו כל השלטים?

עפו אגבאריה: יש כבישים, יש רשימה של כבישים אדומים.

רוברט טיבייב: אבל זה חנא סוייד אשם.

רוברט טיבייב: זה דרך אגב בכבישים האדומים, אותם השלטים.

רוברט טיבייב: יש שלטים – אבל אין שיפור בכבישים.

ראיק סאלם: השלטים האלה כוסו, נכון, צודק, וזה כבר בוצע והשמות של השרים כבר ירדו מהשלט והשלט הוא רק על פי חוות הדעת של היועץ המשפטי אפשר להציב את השלטים האלה, וצריך להציב אותם כי הם נותנים גם מידע לציבור, מגיע לו לדעת.

ראיק סאלם: אולי אתם חושבים, צריך לחשוב על ---

לאה ורון: חוות דעת של איזה יועץ משפטי?

ראיק סאלם: אני חושב שזה של היועץ המשפטי שלנו או של הממשלה.

ראיק סאלם: אני אבדוק את זה ואתן תשובה.

לאה ורון: מה זאת אומרת?

ראיק סאלם: שבדקו את זה מבחינה חוקית האם צריך לשים את ה---

חנא סוייד: של מע"צ?

ראיק סאלם: לא של מע"צ.

רוברט טיבייב: לא, של משרד התחבורה.

לאה ורון: עורכת הדין מלי סיטון נתנה חוות דעת בעניין הזה?

ראיק סאלם: או מלי או יכול להיות היועץ המשפטי לממשלה, אני אבדוק את זה, אני לא זוכר.

לאה ורון: או היועץ המשפטי לממשלה.

ראיק סאלם: כן.

ראיק סאלם: אז נבדוק את זה וניתן לכם את התשובה.

ראיק סאלם: הם בדקו את זה.

ראיק סאלם: מבחינה חוקית אפשר להציב את השלטים האלה וצריך להציב אותם כדי שהציבור גם יידע וגם יהיה מעורב בכל הפרויקטים האלה, שירגיש את העשייה של המדינה ---

רוברט טיבייב: וכיסו אותם בבד שחור גם לפי המלצה של היועץ המשפטי?

עמי רוטמן: לא, הם כיסו ---

ראיק סאלם: לא, בדיוק, אז הייתה הנחיה לכסות את השלטים האלה כל עוד הפרויקט לא התחיל.

ראיק סאלם: כשהפרויקטים התחילו והתחילו את הביצוע ויצאו למכרז, אז יהיה אפשר להוריד את ה---

רוברט טיבייב: אוקי, הבנו, הבנו.

חנא סוייד: להוריד את הבד אבל למחוק את השמות.

שי ברס: אין שמות, אין שמות.

רוברט טיבייב: אוקי, הבנו.

חנא סוייד: אני אומר – למחוק את השמות.

שי ברס: אין, אין, הם כבר מזמן אינם.

רוברט טיבייב: בואו נתקדם.

שי ברס: זה סיפור ישן.

חנא סוייד: טוב, זה סבטוחה שהיה עדיף לא להיכנס אליה בכלל.

שי ברס: בסדר.

רוברט טיבייב: אתה הכנסת אותנו לשם.

חנא סוייד: לא, אני לא מתכוון לדיון הזה, אני מתכוון בכלל.

חנא סוייד: תראה, אנחנו כאן מדברים, אנחנו לקחנו כאן של הכנסת, אולי כמה מאות שקלים.

חנא סוייד: אבל בטח הטיפול בשלטים האלה והכיסוי שלהם והורדת הכיסוי וזה, זה בטח עלה מאות אלפי שקלים לחינם.

שי ברס: טוב, אני יכול להמשיך?

רוברט טיבייב: כן, כן, בבקשה.

שי ברס: מסילות בדרום במסגרת אותו פרויקט של 'נתיבי ישראל' ---

רוברט טיבייב: או, זה מעניין.

שי ברס: אנחנו מתכננים שתי מסילות, אחת מדימונה ל ---

רוברט טיבייב: זה בדיוק על הכביש הזה מדובר, בדיוק.

שי ברס: לא, זה מסילות, זה מסילות רכבת, לא כביש.

שי ברס: הכביש, תיכף אני אראה.

עפו אגבאריה: עד עכשיו הכל מסילות.

שי ברס: נכון, רגע, תיכף יהיה כבישים.

שי ברס: פרויקטי פיתוח.

שי ברס: כביש 79 ממפרץ חיפה, מהקריות ועד נצרת, חלקים גדולים ממנו כבר בוצעו.

שי ברס: יש חלקים בביצוע, אפשר לנסוע שם ולראות על יד שפרעם, עבודה יוצאת מן הכלל ואנחנו נמשיך בעזרת השם ונגיע עד נצרת, עד ריימה ואולי עד תוך נצרת.

איתן שפרון: הכביש הזה היה מלא תאונות, אזור שפרעם הוא מלא תאונות.

שי ברס: כן, זה כביש אדום.

איתן שפרון: שמה שנעשה הוא דוגמא להשקעה נכונה כדי להוריד תאונות דרכים.

שי ברס: זה קצת תמונות ממחלף סומך.

שי ברס: זה מחלף המוביל שהסתיים ותענוג שם לנסוע.

שי ברס: כביש 79 מסומך והמוביל, זה כביש שדיברנו עליו לפני רגע.

שי ברס: מחלפון טל עכשיו שהוא בביצוע, הוא כבר הרבה יותר מתקדם ממה שאתם רואים פה, אבל זה עבודה שנעשית עכשיו.

שי ברס: פרויקט נוסף, כביש עוקף קריות, כביש 22, ממפרץ חיפה ועד בואך עכו.

שי ברס: פרויקט עצום שאנחנו נסיים אותו בעוד כשנתיים, איתן?

איתן שפרון: כשנתיים וחצי.

שי ברס: שנתיים וחצי.

חנא סוייד: הוא התחיל בביצוע?

שי ברס: כן, כן, הוא בעבודה, הוא באמצע עבודה.

שי ברס: זה פרויקט ענק, חשוב.

שי ברס: יוציא את כל התנועה מתוך הדייסה הזאת שכולנו מכירים בקריות ואפשר יהיה.

שי ברס: אגב, יהיה חיבור טוב למנהרה.

שי ברס: זאת אומרת מי שבא מדרום ורוצה להגיע צפונה – ייכנס לתוך המנהרה, מנהרות הכרמל וייצא בעכו.

שי ברס: זאת אומרת יהיה לו רצף, בלי רמזורים, בלי זה ועם מחלפים לתוך הקריות, אם ירצה לרדת בקריות.

שי ברס: זו עבודה מדהימה, פרויקט מדהים.

שי ברס: יש פה כמה קטעים, אתם יכולים לראות, הכתמים הלבנים, הפסים הלבנים זה עבודה.

שי ברס: הנה, אתם רואים, הפס הלבן זה הכביש העתידי עם גשרים, עם מחלפים.

שי ברס: עבודה קשה מאד ומורכבת.

שי ברס: כביש 75 מצומת ישי ועד נהלל, כרגע בביצוע גם.

שי ברס: גם כביש שהוא אדום, בביצוע.

שי ברס: במסגרת הפרויקט הזה העתקנו עצים יחד עם הקרן הקיימת עשינו שם עבודה, שימרנו עצים.

לאה ורון: זה עצי זית, נכון?

שי ברס: זה לא רק עצי זית, זה אלונים עתיקים שיחד עם קק"ל הוצאנו אותם בשלמותם, אתם יכולים לראות את העץ כמו ערוגה כזאת, כי הוצאנו גוש שלם על גבי צינורות והעתקנו אותו כדי שהוא ימשיך לחיות.

שי ברס: כביש 90 – אילת – צומת הערבה.

שי ברס: אתם יכולים לראות את כל הקטעים.

שי ברס: מה שנוסע עכשיו זה הירוק הזה, הוא כרגע בתכנון.

שי ברס: בעצם יש קטע אחד שכבר ביצענו, מאילת עד יטבתה.

שי ברס: הוא בביצוע, בסיום ביצוע.

לאה ורון: בביצוע של מה, מה אתם עושים למעשה בכביש?

שי ברס: אנחנו מרחיבים שם את הכביש.

שי ברס: אנחנו הופכים אותו לדו נתיבי בכל מסלול ובאמצע הפרדה קשיחה, כדי שלא יעברו כי זה כביש אדום, ממש כביש דמים.

שי ברס: הפרויקט שלנו יהיה עד צומת הערבה, כאשר כרגע יש לנו, הוצאנו עכשיו מכרז, עוד חתיכה ביטבתה שם, אתם רואים עד צומת קטורה, זה מכרז שעכשיו יצא.

שי ברס: במקביל אנחנו מתכננים את כל שאר הקטעים, כאשר יש הסכמה ---

רוברט טיבייב: מה ההערכה של המשרד – מתי הפרויקט הזה מסתיים?

שי ברס: אני אגיד לכם, הפרויקט הזה לצערנו מתוקצב בכפיות.

שי ברס: עד עכשיו עבדנו מתקציב האחזקה, מתוך תקציב האחזקה עשינו אותו.

שי ברס: כרגע יש הסכמה עם האוצר ועם משרד התחבורה שכל קטע שיהיה מוכן – הם יתקצבו אותנו מאי ביצוע של פרויקטים אחרים או של משרדים אחרים.

שי ברס: זה האמירה.

שי ברס: בינתיים נראה, זה עובד.

שי ברס: אנחנו הוצאנו עכשיו מכרז אחד ויש לנו אור ירוק לצאת לביצוע וככל שהקטעים הבאים יהיו מוכנים – נבקש את התקציב ואני מקווה שנקבל.

רוברט טיבייב: מתוך 38 מיליארד זה לא ---

ראיק סאלם: לא, לא, זה לא העניין.

ראיק סאלם: זה לא יבוא על חשבון, לא ניקח את זה ממשרדים אחרים וחס ו-, יש לנו תקציב, יש לנו משאבים בהתאם ---

רוברט טיבייב: זה לא נכלל בתוך ה-38 מיליארד?

שי ברס: לא, לא.

רוברט טיבייב: זה בנפרד?

ראיק סאלם: זה בינתיים כן נלקח משם, אבל ---

שי ברס: מאחזקה, אבל רק 100 מיליון.

ראיק סאלם: ה-38 מיליארד זה כולל אחזקה.

שי ברס: נכון.

ראיק סאלם: אז זה נלקח משם.

ראיק סאלם: זה מה-38 מיליארד, וזה כיום נלקח מהאחזקה.

שי ברס: אבל אז זה לא יספיק לכל הכביש.

ראיק סאלם: אבל לא משנה מאיפה זה נלקח, זה פרויקט חשוב, אנחנו כל שנה מקצים 125 ---

רוברט טיבייב: לא הבנתי כלום.

רוברט טיבייב: יכול להיות שחברי הבינו משהו.

רוברט טיבייב: מה שהבנתי מהמנכ"ל זה לפי השאריות שנקבל ממשרדים אחרים.

רוברט טיבייב: אז עכשיו אתה אומר שזה נכלל ב-38 מיליארד?

שי ברס: סליחה, אני מחזק את ראיק מה שהוא אומר, אני אתקן, ברשותך.

שי ברס: זה נכון מה שראיק אומר, התקציב למה שעשינו עד עכשיו נלקח מתוך האחזקה, מתוך תקציב האחזקה במסגרת של 100 מיליון, נתח של 100 מיליון לשנה.

רוברט טיבייב: זה לא מתוך פרויקט פיתוח?

שי ברס: זה פרויקט פיתוח שהתקצוב שלו מתוך, זה לא משנה מתוך מה, הוא מתוך התקציב שלנו ---

רוברט טיבייב: אני רוצה להבין איך המשרד עובד.

רוברט טיבייב: יכול להיות בעתיד אני אהיה שר התחבורה אז יהיה לי קל יותר.

ראיק סאלם: נשמח לקבל אותך.

שי ברס: תשמע, כדאי לך, זה תפקיד מדהים לדעתי, באמת תפקיד מדהים.

שי ברס: ה-100 מיליון שקלים כל שנה זאת הייתה המגבלה שלנו, מתוך התקציב שלנו.

שי ברס: אנחנו צריכים כדי לסיים את הפרויקט עד צומת הערבה – 1.8 מיליארד שקלים.

שי ברס: בא האוצר אומר אין לי.

שי ברס: בואו נראה, אנחנו ---

רוברט טיבייב: אוקי, במילים אחרות ---

שי ברס: מה שיהיה לכם ---

רוברט טיבייב: אני מתנצל על אוצר המילים הצנוע שלי בעברית, בארץ מ-94, יש 30 מיליארד שקל אבל זה סכום דמיוני.

רוברט טיבייב: זה תלוי באוצר.

רוברט טיבייב: ככה אני הבנתי, זו המסקנה שהסקתי.

רוברט טיבייב: האם אני טועה?

שי ברס: לא, לא, לא.

שי ברס: 38 מיליארד שקלים זה התקציב שלנו והוא חתום והוא מאושר.

שי ברס: בתוכו מוכן תקציב של 100 מיליון שקלים כל שנה לטובת הכביש, הפרויקט הזה.

שי ברס: כל שנה 100 מיליון.

שי ברס: אנחנו באנו ואמרנו שאנחנו צריכים, אם אנחנו רוצים לסיים את זה כמה שיותר מהר – אנחנו צריכים יותר תקציב, כי אם אני צריך 1.8 מיליארד כדי לסיים, אם אני עושה רק 100 מיליון בשבוע ---

רוברט טיבייב: לפי הכסף של 100 מיליון זה 18 שנה.

שי ברס: כן.

שי ברס: ולכן אמרנו אם יתנו לנו נתחים יותר גדולים – נוכל להאיץ את הביצוע.

לאה ורון: ברור.

שי ברס: וכאן זה עומד, אף אחד לא אמר לנו לא, ככל שנהיה מוכנים.

ראיק סאלם: בינתיים כל מכרז מוכן אנחנו מוציאים אותו וזה לא 18 שנה חס וחלילה, אנחנו מקווים שהרבה לפני.

ראיק סאלם: אבל מה לעשות – יש לנו משאבים מוגבלים, יש לנו פרויקט פיתוח, יש לנו 'נתיבי ישראל', ואי אפשר להשקיע את כל הכסף בשנה אחת בפרויקט הזה ויש סדרי עדיפות ויש עוד פרויקטים מסוכנים במדינה.

ראיק סאלם: הפרויקט הזה הוא סופר חשוב, נכון, וצריך להשקיע בו, אבל זה לוקח את הזמן שלו.

ראיק סאלם: אנחנו לא אמרנו שאנחנו לא נתקצב את כל הפרויקט, אמרנו שנתקצב את זה בהדרגה וזה פרויקט סופר חשוב למשרד והוא עומד בראש סדרי העדיפות.

ראיק סאלם: לכן תקצבנו את זה אפילו ב- 125 מיליון שקלים בשנה.

חנא סוייד: כמה בממוצע 100 מיליון שקל אורך עושים, בממוצע בתנאים של הכביש הזה?

ראיק סאלם: בתנאים של הכביש הזה זה ---

איתן שפרון: זה בין 12 ל-14 מיליון לקילומטר.

חנא סוייד: כלומר כל שנה לפי התקצוב הזה זה 8-9 קילומטרים.

שי ברס: כן, ואנחנו צריכים 180 קילומטרים.

שי ברס: זה 180 קילומטרים הכביש, מאילת ועד צומת הערבה.

שי ברס: בערך, נכון איתן?

איתן שפרון: בינתיים אנחנו 40 קילומטר.

איתן שפרון: הקטע האדום שהיה זה 40 קילומטר שהם כבר מוכנים.

איתן שפרון: יש קטעים עם גשרים, יש קטעים קצת יותר יקרים.

חנא סוייד: בסדר, בממוצע.

שי ברס: הממוצע זה המספרים.

שי ברס: טוב, אני ממשיך הלאה.

שי ברס: כביש 31 שוקת-ערד, כביש שכבר התייחסתם אליו.

שי ברס: אנחנו פה מתוקצבים, הפרויקט הזה הוא מתוקצב, הוא פרויקט חשוב, אדום, סופר.

שי ברס: יש שם תאונות דרכים קטלניות.

רוברט טיבייב: זו בדיוק הבעיה שלי, עוד כביש אדום, נכון, אבל לא נכלל בתוך ה-38 מיליארד.

שי ברס: לא, הוא נכלל.

שי ברס: זה נכלל.

שי ברס: הפרויקט הזה נכלל.

שי ברס: אני מדבר על כביש 31 מערד לצומת שוקת.

רוברט טיבייב: או, יפה, 'כביש המוות'.

שי ברס: 'כביש המוות', בדיוק.

שי ברס: יש לי תקציב, אני מתוקצב והתחלנו לצאת לביצוע.

שי ברס: יש כבר קטע אחד שעובדים שם, תיכף תראו תמונות, עובדים שם.

שי ברס: קטע נוסף ---

רוברט טיבייב: הבת שלי משרתת בנבטים, כל שבוע אני בכביש הזה.

שי ברס: אתה יודע, אני סיפרתי, הבן שלי שירת בנח"ל ובתל ערד, לא רחוק מערד, תל ערד, הוא עשה שם בערך שנה את כל הקורסים למיניהם.

שי ברס: אני אמרתי לו אני מעדיף כבר שישרת בלבנון, בזה, רק שלא ייסע על הכביש הזה.

שי ברס: אני אומר לך.

שי ברס: אני, בשבילי זה כביש שאני מתייחס אליו באמת בחרדת קודש, לסיים את הפרויקט הזה, אבל זה לא כזה פשוט.

שי ברס: אנחנו צריכים לפנות שם, יש שם מהפזורה הבדואית, אנחנו נאבקים שם קשות.

רוברט טיבייב: אני מכיר את הבעיה.

שי ברס: אני מאד מאד מקווה שאנחנו פורצים את הדרך וזה הולך, אני מודה, עקב בצד אגודל.

שי ברס: זה לא פשוט, אבל זה קורה וזה יקרה.

שי ברס: יש לנו כרגע עוד קטע אחד, שני קטעים באוויר, נכון איתן?

איתן שפרון: קטע אחד עכשיו במכרז, צריך להכניס אותו לביצוע וקטע אחד ייצא למכרז או בשבוע הזה או בשבוע הבא.

רוברט טיבייב: זה מתקציב האחזקה?

שי ברס: לא, לא, לא.

איתן שפרון: לא, פיתוח.

שי ברס: זה תקציב ייעודי לפרויקט הזה.

שי ברס: זה פרויקט שעד כמה שאני זוכר זה 800 מיליון שקלים, נכון?

רוברט טיבייב: אדוני המנכ"ל שאלה – כמה יש לך אורך של כבישים אדומים במדינת ישראל?

שי ברס: אני לא יודע להגיד את זה.

איתן שפרון: אנחנו לא מגדירים את זה.

איתן שפרון: אנחנו עובדים במדדים אחרים.

רוברט טיבייב: זה מדהים, זה כבר יותר משנתיים אני מבקש את המספר.

רוברט טיבייב: אני כבר לא מבקש את המפה.

שי ברס: אולי הרשות יודעת להגיד.

סגל: תלוי את מי שואלים מה זה כביש אדום.

סגל: תלוי את מי שואלים.

רוברט טיבייב: את המשטרה, אתה יודע מה?

רוברט טיבייב: שואלים את המשטרה.

שי ברס: אין הגדרה מוסכמת.

ראיק סאלם: טוב, אנחנו עובדים ככה, יש לנו כל שנה תקציב למה שנקרא מוקדי סיכון.

ראיק סאלם: זה בכבישים הבין עירונים ---

רוברט טיבייב: אוקי, מוקדי סיכון.

רוברט טיבייב: כמה האורך של מוקדי הסיכון?

ראיק סאלם: לא ככה זה.

ראיק סאלם: אנחנו מתמקדים בנקודות ספציפיות בצמתים, בקטעי דרך שיש בהן ריבוי של תאונות, שהם עומדים בקריטריונים, אז אנחנו מתקצבים אותם.

ראיק סאלם: בכבישים הבין עירוניים של מע"צ אנחנו מתקצבים, תקצבנו בשנה שעברה 2011, כ-300 מיליון שקלים לטיפול במוקדים האלה.

רוברט טיבייב: אוקי.

רוברט טיבייב: יש הגדרה של מוקדי סיכון?

ראיק סאלם: כן, יש הגדרה ברורה.

רוברט טיבייב: צמתים, כבישים?

ראיק סאלם: בדיוק, יש הגדרה ברורה.

רוברט טיבייב: אז תנו לי אותה.

ראיק סאלם: אנחנו ניתן לך.

ראיק סאלם: אנחנו העברנו לוועדה, היה לנו לפני כמה ימים דיון גם כן באותו נושא.

רוברט טיבייב: שמעתי על הדיון, דיברתי עם יושב ראש הוועדה.

ראיק סאלם: העברנו את החומר.

ראיק סאלם: אנחנו נשמח להעביר גם לך את החומר עוד פעם, את מוקדי הסיכון של 2011, של 2012 מה שהחלטנו עליהם.

ראיק סאלם: בממוצע אנחנו מטפלים בכל שנה בבין עירוני במשהו כמו 60-65 נקודות או צמתים מסוכנים.

לאה ורון: אולי תאמר כמה מילים על מה שאמרת בוועדת המשנה, משום שגם לדיון הזה זה רלבנטי וזה חברי כנסת אחרים.

ראיק סאלם: כן, אז ככה, במע"צ, בכבישים הבין עירוניים יש לנו כ-300 מיליון שקל כמעט בשנה שאנחנו משקיעים ב ---

רוברט טיבייב: הגדרה של מוקדי סיכון בבקשה, תתרכז בזה.

ראיק סאלם: כן, מוקדי סיכון.

רוברט טיבייב: כי זה מה שמעניין גם את החברים.

ראיק סאלם: בבקשה.

ראיק סאלם: אז יש לנו גם ברשויות כ-170 מיליון שקלים, השקענו ב-2011 בתחום ה---

לאה ורון: לתת לך רגע את המצגת שלכם, יהיה לך יותר נוח?

ראיק סאלם: לא, לא, יש לי את כל הנתונים.

ראיק סאלם: 170 מיליון שקלים בטיחות, מה שנקרא מוקדי סיכון ברשויות.

רוברט טיבייב: אל תחזור לכסף.

רוברט טיבייב: עוד הפעם, מוקד סיכון ואני מקריא לך – 8 תאונות מתוכם שתי תאונות לפחות בשנה האחרונה.

ראיק סאלם: נכון.

ראיק סאלם: מעל 8 תאונות בשלוש השנים האחרונות.

רוברט טיבייב: כמה יש לך מוקדים, חלקים של כבישים, לא כל הכבישים, אתה יודע?

רוברט טיבייב: כמה יש לך מקרים כאלה?

שי ברס: הנה, תסתכלו במפה, כל נקודה אדומה שאתם רואים זה מוקד סיכון שהוא עכשיו בטיפול.

רוברט טיבייב: אפשר לקבל את המפה?

שי ברס: בטח, אני אתן לך את המצגת.

רוברט טיבייב: יפה.

ראיק סאלם: אני אתן לך גם את הנקודות ואת ההחלטות של הוועדה, יש ועדה בין משרדית.

שי ברס: יש כל שנה 300 מיליון שקל מתוך התקציב ההוא, של המיליארדים שדיברנו, כל שנה 300 מיליון שקלים לטובת מוקדי סיכון.

שי ברס: כל שנה.

רוברט טיבייב: את הסכום של האחזקה?

שי ברס: לא, לא.

רוברט טיבייב: אה, בנפרד.

שי ברס: כן.

חנא סוייד: בכל הארץ?

שי ברס: כן, יש לנו תקציב ייעודי לזה.

ראיק סאלם: בכל הארץ בכבישים הבין עירוניים ויש גם תקציב ברשויות המקומיות.

ראיק סאלם: ברשות המקומיות הקריטריונים קצת שונים, זה קרבה לבתי ספר, זה גם כן תאונות דרכים, מיקוד של תאונות דרכים או קרבה למוסדות חינוך.

ראיק סאלם: וחוץ מהסכומים האלה גם השקענו בשנה שעברה, היה תקציב ייחודי של מה שנקרא 'דרך חיים'.

ראיק סאלם: השקענו כ-220 מיליון שקלים ---

רוברט טיבייב: עוד פעם, אני מתנצל, סליחה שאני עלוקה.

שי ברס: לא צריך להגזים.

רוברט טיבייב: כביש ערב וצומת שוקת, כולם מדברים שזה כביש דמים, 'כביש המוות', הוא לא מוגדר אצלכם כמוקד סיכון?

שי ברס: הוא פרויקט.

ראיק סאלם: הכביש הזה אנחנו משקיעים בו 950 מיליון שקלים, משדרגים את כל הפרויקט מערד עד צומת שוקת וזה כן מוגדר, אבל אנחנו לא נבצע שום דבר שם מיידית, כי אתה כבר נכנסת ---

רוברט טיבייב: אצלכם במפה הוא לא מוגדר?

ראיק סאלם: לא, כי הפרויקט הזה בביצוע, אתה מבצע אותו עכשיו.

ראיק סאלם: בשלב הסופי, הפרויקט הזה משוקת עד ערד, יתקבל פרויקט דו מסלולי, דו נתיבי, ברמת הבטיחות הכי גבוהה בעולם עם המעקות הכי טובים, עם הפרדות בצמתים, אז תקבל פרויקט שאתה לא צריך להשקיע במוקדי סיכון ---

רוברט טיבייב: אתה פוליטיקאי אתה.

שי ברס: לא, אבל זה נכון.

רוברט טיבייב: שאלתי שאלה פשוטה – למה הוא לא מוגדר ככביש אדום, כמוקד סיכון.

איתן שפרון: אין הגדרה של כביש אדום, יש הגדרה של מוקד סיכון על פי קריטריונים.

איתן שפרון: עכשיו למשל צומת חורה הוא מוקד סיכון ---

רוברט טיבייב: אני מדבר על הכביש.

איתן שפרון: אז הוא טופל נקודתית על הכביש.

איתן שפרון: אבל כרגע מה שראיק אומר, הפרויקט הזה כולו מיועד לשדרוג מלא, ואז אין צורך לטפל כרגע נקודתית בנקודות מסוימות.

רוברט טיבייב: הבנתי, הבנתי.

ראיק סאלם: אי אפשר להשקיע כסף עכשיו כאילו בצמתים מסוימים ועוד שנה אתה מפרק את הכל ומשקיע את הכל מחדש.

רוברט טיבייב: ועוד כמה שאלות בבקשה.

רוברט טיבייב: אילת.

רוברט טיבייב: רכבת.

שי ברס: אנחנו לא מטפלים בזה.

ראיק סאלם: זה מקודם על פי החלטת ממשלה.

ראיק סאלם: בנתיבי ישראל הוחלט לקדם את התכנון של מסילת הרכבת עד אילת.

ראיק סאלם: בינתיים זה נמצא בשלבי תכנון מוקדמים, עדיין אין לנו את האישורים הסטטוטוריים לכל אורך הקטע, ויש עוד נקודות שהן כבר ---

רוברט טיבייב: הערכה שלך, מתי ניסע לאילת ברכבת?

ראיק סאלם: עוד אין תקציב לביצוע, זה לא מתוקצב לביצוע, זה מתוקצב בינתיים רק לתכנון ולכן אין לנו לוחות זמנים לביצוע.

ראיק סאלם: אם תהיה החלטת ממשלה בקרוב שתיתן לנו את האפשרות לבצע את הרכבת הזאת, אז נשמח.

רוברט טיבייב: תראה מה קורה, מצד אחד אין רכבת בעתיד הקרוב, נכון, גם רחוק, אנחנו לא רואים.

רוברט טיבייב: גם כביש 90, הכביש המסוכן מתוקצב ככה בקושי ואנחנו מקבלים שם מוקד סיכון וכאן הבעיה.

ראיק סאלם: קודם כל, לא לשכוח שלפני כמה שנים לא הושקע כמעט כסף בכביש הזה, כלום כמעט.

ראיק סאלם: אז אנחנו בשנתיים שלוש האחרונות השקענו מאות מיליונים בכביש הזה.

ראיק סאלם: אנחנו ממשיכים להיאבק ולהעביר לו תקציבים על מנת לשדרג את הכביש ,ואנחנו נפעל כמה שאפשר ביחד עם מע"צ והאוצר על מנת להביא תקציבים ולשדרג את הכביש הזה כמה שיותר מהר, בהתאם למגבלות של התקציב ובהתאם למגבלות התכנוניות שמע"צ מקדמים גם את התכנון של כל הקטע, לא מחכים לנו.

ראיק סאלם: אנחנו ניתן להם כסף לתכנן, לקדם את התכנון, להכין את הכל למכרזים וכשיהיו מוכנים למכרזים אז אנחנו נדאג לתקציבים ממשרד האוצר.

רוברט טיבייב: ישראל כץ צריך לפחד ממך.

רוברט טיבייב: בסדר, בסדר, אני צוחק.

חנא סוייד: מסילה לאילת הוחלט אם תהיה כפולה או ?

ראיק סאלם: את האמת, זה נמצא בשלבי תכנון, כל החלופות נבדקות.

חנא סוייד: אה, עדיין זה לא נבדק?

ראיק סאלם: עוד לא הוחלט אם זה יהיה מסילה.

ראיק סאלם: בינתיים לפי דעתי מספיקה מסילה אחת, אבל צריך לבדוק, אל תיקחו אותי במילה, צריך לבדוק.

ראיק סאלם: יש צוות הנדסי שבודק את זה.

ראיק סאלם: יכול להיות שתהיה מסילה אחת או שתי מסילות, גם בהתאם לתקציב ובהתאם להמלצות של צוות התכנון של המסילה.

רוברט טיבייב: ראיק, תרשה לי עוד שאלה, זה באמת כואב לי, אני גר באופקים, ברור עכשיו איזו שאלה תהיה נכון?

רוברט טיבייב: השר שלך הבטיח לי שנה שעברה שהכלים, כבר יהיה מכרז ברכבת אופקים, נכון?

ראיק סאלם: עובדים, עובדים.

ראיק סאלם: אשקלון – באר שבע, עובדים.

רוברט טיבייב: מתי?

ראיק סאלם: כבר התחילו את הביצוע.

ראיק סאלם: אין לי פה את לוחות הזמנים.

ראיק סאלם: את האמת לא הייתי מוכן לזה, אבל זה בתוך שלוש עד ארבע שנים הכל יהיה מוכן, אפילו לפני.

ראיק סאלם: אין לי את לוחות הזמנים, אני אשמח להעביר לך את זה בצורה מפורטת ומדויקת.

ראיק סאלם: עובדים על זה, אפילו הייתה התלבטות בין מסילה אחת או שתי מסילות.

ראיק סאלם: בסוף הוחלט על שתי מסילות, מסילה כפולה.

רוברט טיבייב: כל האורך באר שבע – אשקלון?

ראיק סאלם: למרות שהפרויקט הוא לא כלכלי והיו התנגדויות של כל מיני גורמים.

סגל: עד שדרות נדמה לי, יש עבודות.

סגל: מאשקלון דרך יד מרדכי ---

חנא סוייד: כפול, מסילה כפולה.

רוברט טיבייב: רק עד שדרות מסילה כפולה.

סגל: עוברים מעל הכביש שלנו בצומת ארז ומגיעים לשדרות.

סגל: בכל התוואי הזה עובדים.

שי ברס: כרגע ממש עובדים, עובדים חזק מאד.

חנא סוייד: יש לי שאלה ברשותכם.

חנא סוייד: כולל בכבישים שאתם עושים עבודות פיתוח רציניות ויסודיות, כמו נגיד 65, יש שם מוקדי סיכון שאני יודע שיש תקופת ביצוע של שנתיים-שלוש – 2015, 2016 מסיימים, אבל בינתיים יש שם מוקדי סיכון ואנשים נהרגים וממשיכים להיהרג.

חנא סוייד: אני יודע מהאזור שלי, אזור צומת גולני, כביש 65, כל הצמתים שם.

חנא סוייד: כמעט ולא עובר שבוע אחד בלי הרוגים.

חנא סוייד: מה עושים עם הדברים האלה?

חנא סוייד: כי אי אפשר להמשיך ולתת תשובה שזה בעבודה.

חנא סוייד: כאילו, אנשים ימשיכו להיהרג עד 2016, אבל זה מסוכן.

שי ברס: אני אענה לך על זה.

שי ברס: תראה ---

רוברט טיבייב: צומת סג'ור באותו כביש?

חנא סוייד: צומת סג'ור זה לא באותו כביש, אבל זה באחד הכבישים שצוינו כאן, 85, זו בעיה אדומה.

שי ברס: אני אענה לך על זה.

שי ברס: זה בקטע מצומת גלוני צפונה, עד עמיעד, אנחנו נכנסים ממש בתקופה הקרובה לביצוע ולכן אני חושב, נראה לי שאנחנו לא נשקיע שם כסף, כי ממילא אנחנו נשדרג את הכביש.

שי ברס: הוא יהיה בעבודה, יש שם מספיק בלגן ---

חנא סוייד: בדיוק לזה התכוונתי.

שי ברס: רגע, שנייה, שנייה.

חנא סוייד: אתה ממש עונה לי עכשיו.

שי ברס: כן, אבל אתה יודע, כביש שהוא בביצוע אנחנו מייצרים שם את כל האזהרות ואת כל זה.

חנא סוייד: בסדר.

חנא סוייד: זה אולי, בעצם יכול להיות שזה הטיפול.

שי ברס: בדיוק, אבל בקטע השני מצומת גולני דרומה, נגיד לעפולה, אנחנו בחנו, שם ---

חנא סוייד: שם פחות, דרך אגב.

שי ברס: אבל גם שם יש קטעים מסוכנים ואת הקטעים המסוכנים אנחנו עכשיו בחנו ואנחנו רוצים, כרגע יש לנו תכנית לטפל לאורך הקטעים המסוכנים בכביש, באמצעים שאנחנו יכולים.

שי ברס: זאת אומרת לשים שם מעקות בטיחות ---

חנא סוייד: טוב, מה שאתה אומר שבעצם שברגע שנכנסים בקטע הזה מצומת גולני עד צומת קדרים, שנכנסים לעבודה, כל הסידורים, סידורי הזהירות והבטיחות, אולי זה יקטין את זה.

שי ברס: זה יקטין.

חנא סוייד: אני מאד מקווה.

שי ברס: אתה יודע, במילא נוסעים לאט וזה, ויש טרקטורים, זה ---

חנא סוייד: תראה, זה עדיף על כך, זה בהחלט הרבה יותר עדיף מאשר כל שבוע יש שם ---

שי ברס: אתה יודע מה הבעיה שם בכביש, הוא מתפתל, שדה הראייה שם, יש שם כמה קטעים מאד מסוכנים.

חנא סוייד: נכון, זה צומת בואן-ניג'דאת.

שי ברס: נכון, נכון, אז שדה הראייה הוא בעייתי, יש רק נתיב אחד לכל כיוון והנהגים לא ממושמעים.

שי ברס: אם היו נוסעים לפי החוקים, אבל מה שקורה, אתה יודע ---

חנא סוייד: אתה יודע איזה נפח תנועה בסופי שבוע שם?

שי ברס: כן, אבל תשמע, יוצאים לעקיפות מסוכנות, אתה מבין?

חנא סוייד: נכון, אני לא ---

שי ברס: אתה יודע אומרים בתלמוד – לא העכבר גנב, החור גנב.

שי ברס: זאת אומרת אתה יודע, טוב, לא משנה.

חנא סוייד: טוב, תראה, יש בעיה.

חנא סוייד: אנשים נהרגים שם, צריך לתת את הדעת על זה וצריך לטפל.

חנא סוייד: חור, גנב, לא יודע מה, יש בעיה.

חנא סוייד: חיי בני אדם.

רוברט טיבייב: מתוך 38 מיליארד, תן לי פחות או יותר פילוח כמה הולך במרכז הארץ, כמה הולך לפריפריה.

רוברט טיבייב: יש לך סדר גודל של הדברים?

ראיק סאלם: לא עשיתי את הפילוח, אבל למשל יש לנו את נתיבי ישראל 11 מיליארד זה הכל פריפריה ויש גם מתוך התקציב שנשאר, משהו כמו לפיתוח, איתן אתה יכול לעזור לי בזה, אתה יותר ---

איתן שפרון: אני חושב שיותר מ-40% הולך לצפון.

איתן שפרון: במוקדי סיכון – 40% לצפון, כי רוב התאונות בארץ הן בצפון ושם זה הולך.

איתן שפרון: זה כנראה על הזנחה של שנים עברו ומתקדמים עקב בצד אגודל, אבל מתקדמים בכל המקומות.

איתן שפרון: אני חושב שבצפון רואים את זה.

איתן שפרון: מי שנוסע בצפון רואה.

רוברט טיבייב: רואים, רואים, כן.

איתן שפרון: ממשיכים את הפיתוח הזה.

איתן שפרון: זה לא ביום אחד.

רוברט טיבייב: לא רק את השלבים רואים, רואים גם את הביצוע.

עפו אגבאריה: אני יכול לשאול משהו?

רוברט טיבייב: בבקשה.

עפו אגבאריה: אני ראיתי לפי התכנית שלכם, אתם מדברים על הצפון והדרום, אבל יש גם במכרז איזו שהיא פריפריה שלא כל כך מתייחסים אליה.

עפו אגבאריה: קודם כל אני באמת רואה את כל העבודות בכל האזורים, זה ממש מאד מאד טוב ויפה ומצוין, כל העבודות שרואים בגליל.

עפו אגבאריה: אבל אני רוצה לשאול על מסלול אחר.

עפו אגבאריה: כביש 4444 זה מטייבה ---

רוברט טיבייב: המשולש.

עפו אגבאריה: לא, זה מג'לג'וליה אבל הקטע של ג'לג'וליה הוא לא נמצא שם, לא הקטע הזה שאני שואל.

עפו אגבאריה: זה מכוכב יאיר בעצם, עד בארותיים, וזה עובר דרך טייבה, קלנסווה, עד בארותיים.

עפו אגבאריה: אז יש קטע בין צור נתן וטייבה, שהוא קטע קטן, זה כמה מאות מטרים, שעד עכשיו ---

איתן שפרון: הוא לא דו מסלולי.

עפו אגבאריה: הוא עדיין לא בוצע כמו שאר הכביש, ואז יש שם כמה מקרים של מאות, כבר הרבה פעמים שהיו מקרי תאונות קטלניות.

עפו אגבאריה: ועכשיו, היום הייתה גם הפגנה של אנשים משער אפרים ומקלנסווה, כי הולכים את הקטע הזה גם כן להרחיב אותו, אבל מה, יש באזור אזור תעשייה ואין בכניסה לשער אפרים כיכר ואין אי תנועה שיכולים לחזור בחזרה, יש רק באזור קלנסווה, ובמקום הזה יש גן אירועים ויש גם אזור תעשייה וזה יהיה מסוכן מאד אם הקטע הזה לא יהיה איזה שהוא פתרון לבעיה שהאנשים רוצים, אלה שבאים מצד קלנסווה רוצים להיכנס לאזור התעשייה שהוא בצד השמאלי, אז ליד שער אפרים הם לא יכולים להיכנס, הם צריכים לחזור בחזרה.

עפו אגבאריה: ואז הם ייסעו עד לטייבה ויחזרו בחזרה אם זה להסתובב ברמזור או באיזה שהוא מקום אחר.

עפו אגבאריה: יש שם איזו שהיא בעיה.

עפו אגבאריה: והקטע השני, מהכניסה הדרומית של קלנסווה עד בארותיים, שהכניסה מבארותיים לאזור הזה היא דו נתיבי ושני מסלולים בכל נתיב והקטע השני שמבחינת תשתית אני ראיתי שיש איזו שהיא לא רק אפשרות, אלא כנראה כבר הכינו לזה שאנשים בנו די רחוק מהכביש הקיים, בשביל להכין אותו למסלול דו נתיבי.

עפו אגבאריה: וגם שם יש הרבה הרוגים, ולצערי הרב לא מזמן נהרג רופא, חבר שלי, שפשוט ירד לקנות פרחים, או לא יודע תותים או משהו כזה שם.

עפו אגבאריה: אז הקטע הזה מתי זה יהיה?

עפו אגבאריה: וזה גובה הרבה דמים.

עפו אגבאריה: מכוכב יאיר, זה קטעים, ממש קטעים, זה לא קטעים גדולים.

עפו אגבאריה: אם נחבר אותם כולם ביחד לכביש גדול וטוב ורגיל – אז נפתור את כל הבעיה, וזה באמת נשארו קטעים שהם לא הכי מסובכים.

עפו אגבאריה: איפה שיש צמתים העבודה בעצם נעשתה בצמתים, איפה שזה קשה, ורק נשאר אולי הדברים הפחות קשים לביצוע.

שי ברס: איתן יכול לענות.

איתן שפרון: אני לא עקבתי אחרי כל החיבורים עד הסוף שלך, אבל בסך הכל את כל הקטע הזה אנחנו כרגע מתכננים להשלים אותו לדו מסלולי.

עפו אגבאריה: איזה קטע?

איתן שפרון: את כל הקטע של כביש 44, כל הקטעים שהם לא דו מסלוליים.

איתן שפרון: ברגע שזה דו מסלולי עם מפרדה קשיחה, זה פותר את רוב הבעיות.

איתן שפרון: זה עדיין לא מתוקצב, העסק הזה לא מתוקצב.

איתן שפרון: אצלנו זה נכנס לרשימה שנקראת – Waiting list, רשימת המתנה כדי להיכנס אל התקציב.

איתן שפרון: אבל חלק מהבעיה הבטיחותית נובע מפיתוח בעצם, או מסחר, או רצון של אנשים להתחבר לכביש, או אפילו חיבורים פרטיזנים שנכנסים לכביש, וזה כל הזמן סוג של מלחמה כזאת לסגור אותם, ופורצים את הגדרות.

עפו אגבאריה: כן, זה נכון, אבל בקטעים שנשארו אני לא ראיתי שיש איזו שהיא בעיה עם בעלי הקרקעות, כי זה הכל כבר מוכן, מבחינת הקרקע זה מוכן.

איתן שפרון: בסדר, זה רק בעיניים, אבל זה תהליך תכנוני שאנחנו כרגע עושים אותו.

עפו אגבאריה: אבל כנראה שמבחינת הביצוע זה באמת צריך ---

איתן שפרון: אנחנו נהיה מוכנים בסוף השנה הזאת, ואנחנו מקווים שנצליח לקבל לזה תקציב ולהוציא את זה לביצוע, אבל כרגע זה לא מתוקצב, אלא מתוכנן להביא את זה לביצוע.

איתן שפרון: התהליכים ארוכים.

ראיק סאלם: הם ישלימו את התכנון, אני מבטיח לכם שהם ישלימו את זה ויהיה לנו אמדן לדעת כמה לתקצב, אז אנחנו נבדוק את האפשרות לתקצב את זה בחיוב, ואם הפרויקט הוא ---

רוברט טיבייב: מה זה בחיוב?

רוברט טיבייב: מתי נקבל תשובה לגבי לפחות התכנון?

ראיק סאלם: מתי אתם מסיימים, יש לכם אמדן?

ראיק סאלם: עד סוף השנה יהיה להם.

עפו אגבאריה: עד סוף שנת 2012, זאת אומרת עוד 12 חודשים מהיום.

ראיק סאלם: תוכלו לזרז את ההליך הזה?

חנא סוייד: זה זמן טוב להגיד – עד סוף השנה.

עפו אגבאריה: כן, היום זה הימים הראשונים.

שי ברס: מזל של איתן שהדיון לא התקיים לפני שבועיים.

עפו אגבאריה: כן, אם הוא היה אומר עד סוף השנה זה היה שבועיים.

איתן שפרון: אבל לא כל מה שרואים בעיניים באמת קיים.

איתן שפרון: יש תשתיות לאורך הכביש של מקורות, של חשמל.

איתן שפרון: יש בעלי קרקע, למרות שאולי זה נראה חקלאי, אבל צריך לשלם פיצויים, צריך לראות איך מטפלים.

חנא סוייד: אני רק אולי ברשותך, משפט אחד, אני רק אחדד מה שידידי אמר.

חנא סוייד: הקטע של אותו כביש, 444, בין הגשר שעולה על כביש 6, עד הכניסה, עד כיכר הכניסה לקלנסווה, יש שם עסקים משני צדי הכביש.

חנא סוייד: דווקא בשלב התכנון צריך לדאוג לנגישות מתאימה לאותם עסקים מהיישוב קלנסווה עצמו.

חנא סוייד: זה כבר בשלב התכנון.

חנא סוייד: זאת אומרת ---

רוברט טיבייב: בכניסה לטייבה, כן?

עפו אגבאריה: לא, לא, זה כניסה אחרי טייבה.

עפו אגבאריה: ודווקא מאמץ תכנוני ---

חנא סוייד: זה בין קלנסווה, וזה בדיוק יש שם יישוב שנקרא שער אפרים וכל כולו זה איזה 200 מטר בסך הכל.

איתן שפרון: אנחנו רוצים לרכז אותם במקומות ---

חנא סוייד: יש כבישי שירות ויש כל מיני דרכים.

רוברט טיבייב: רבותי, יש עוד שאלות?

עפו אגבאריה: יש עוד שאלה לגבי כביש 65.

עפו אגבאריה: כביש 65 תמיד עמוס, תמיד פקוק.

עפו אגבאריה: הקטע הכי פקוק והכי עמוס זה מברקאי עד מגידו, נכון?

עפו אגבאריה: אני יודע מה התכנון שהולך בכביש הסרגל, אני חושב ששם הולכים לעשות איזו שהיא עבודה מאד מאד יסודית ---

איתן שפרון: בכביש הסרגל הולכים לשקם איזו שהיא בעיה הנדסית שהייתה שם.

עפו אגבאריה: כן, זה משהו ענק מה שהולך שם.

איתן שפרון: זה לא ישנה את התצורה של כביש הסרגל, הוא יישאר אותו כביש הסרגל.

עפו אגבאריה: כן, זה נכון.

ראיק סאלם: זה עבודות אחזקה.

ראיק סאלם: הכביש היה במצב מאד גרוע, בגלל כל מיני בעיות ---

חנא סוייד: מה קרה לו לכביש 65?

שי ברס: אתה מדבר על וואדי ערה, על הקטע של וואדי ערה.

עפו אגבאריה: אני מדבר על הקטע של וואדי ערה מברקאי.

שי ברס: אני אגיד לך מה הבעיה שם, הבעיה שם זה הרמזורים של הרשויות.

שי ברס: יש לך כפרים, יש לך מוסמוס, ויש לך זה וזה, יש בעיה.

עפו אגבאריה: דרך אגב יש עוד רמזור שהובטח עוד בישיבה הקודמת עם מע"צ ---

שי ברס: אבל יהיה עוד יותר פקקים.

עפו אגבאריה: זה היה צריך לעשות אותו כבר בנובמבר ואמרו אולי עכשיו, אני לא יודע מתי זה יהיה.

שי ברס: ונגמר הזמן כאילו.

שי ברס: אני אגיד לך מה, יש לנו תכנון לעשות מחלפונים שם במקום הרמזורים.

שי ברס: ברגע שנעשה מחלפונים, הכביש הזה ---

עפו אגבאריה: מתי זה יהיה?

שי ברס: כרגע בתכנית ---

חנא סוייד: עד סוף השנה.

שי ברס: לא, לא.

עפו אגבאריה: לא, אמרו למשל עד איפה הכניסה לאום אל פאחם הדרומית, אמרו עד 2015, ככה שמעתי.

שי ברס: נכון.

איתן שפרון: כרגע זה עדיין בתכנית סטטוטורית אצל ות"ל.

איתן שפרון: זו תכנית ות"לית.

רוברט טיבייב: צומת סג'ור.

עפו אגבאריה: לא, רגע, רגע.

עפו אגבאריה: אז שם מה הפתרון לפקקים האלה, חוץ מבינתיים ---

איתן שפרון: אין פתרון.

עפו אגבאריה: הרי בכביש 6 אמרו שכשייפתח כביש 6 הלאה אז יהיה פחות ב-65.

עפו אגבאריה: אז זה לא עזר.

עפו אגבאריה: אפילו לא הוריד 10%.

שי ברס: לא, הוריד, הוריד.

עפו אגבאריה: זה הוריד, אבל הפקקים נשארו.

שי ברס: אתה צודק, אנחנו רואים את זה עין בעין כמוך.

שי ברס: ההמלצה שלנו למדינה כן לייצר שם פתרונות, אבל אני אומר שוב, הפתרונות זה לעשות מחלפונים בצמתים ולייתר את הרמזורים ואז התנועה חולפת ותעבור ולא יהיו פקקים ואפשר יהיה להיכנס בבטחה לכל הכפרים.

עפו אגבאריה: כן, אבל מתי, מתי?

עפו אגבאריה: אולי כביש שירות בינתיים לעשות?

שי ברס: זה לא יעזור.

עפו אגבאריה: כביש שירות, יש כמה כפרים קטנים כאלה ---

שי ברס: אתה יודע כמה זמן ייקח לעשות שם כביש שירות?

סגל: לא, אבל הכל עמוס עד הכביש.

סגל: יש בנייה עד הכביש.

רוברט טיבייב: טוב, שאלה אחרונה, צומת סג'ור.

רוברט טיבייב: בוא נציג את זה.

שי ברס: איפה זה צומת ס'גור?

איתן שפרון: כביש 85, בצפון.

חנא סוייד: בין כרמיאל לראמה.

רוברט טיבייב: השר הבטיח.

שי ברס: זה לא בין סוללים לזה?

איתן שפרון: לא, סוללים זה 79.

חנא סוייד: אז אתה צריך לבקר יותר בצפון.

שי ברס: אה, 65, 85.

רוברט טיבייב: יש שם שני צמתים.

רוברט טיבייב: יש אחד על הכביש.

שי ברס: 65 עם 85.

שי ברס: איך קוראים לצומת?

שי ברס: חשבתי שזה סוללים.

רוברט טיבייב: סג'ור, סג'ור.

שי ברס: לא, טעיתי.

שי ברס: איך קוראים לצומת?

רוברט טיבייב: שי, בוא אני אסביר לך.

שי ברס: אני לא זוכר את קוראים לצומת, מחלף אנחנו עושים שם.

איתן שפרון: כן, בעמיעד.

שי ברס: לא בעמיעד.

חנא סוייד: גולני אולי.

שי ברס: לא בגולני.

שי ברס: בצומת 65 – 85, קדרים, סליחה.

שי ברס: החלפתי את סוללים בקדרים.

איתן שפרון: זה נמצא בין קדרים לכרמיאל.

שי ברס: אז בין קדרים לכרמיאל.

רוברט טיבייב: יש שם עוד צומת.

רוברט טיבייב: צומת על יד צומת, צומת פנימי שכביכול שייך לסג'ור.

רוברט טיבייב: מדובר על האור בצומת עצמו כי זה באמת דבר מסוכן.

רוברט טיבייב: לא רואים את הכיכר.

חנא סוייד: יש שם כניסה ליישוב.

סגל: אני חושב שזה לא שלנו.

שי ברס: שלנו, שלנו.

רוברט טיבייב: יותר מזה, אני אומר לך, ישראל כץ הבטיח.

שי ברס: אנחנו מתכננים בצומת תאורה.

חנא סוייד: זה מה שהוא אמר.

שי ברס: מתכננים שם תאורה וזה יהיה השנה.

רוברט טיבייב: רק עכשיו מתכננים?

רוברט טיבייב: התאורה תהיה השנה?

שי ברס: תראה, לא מספיק, תראה כמה פרויקטים אנחנו עובדים.

שי ברס: תנו לנו צל"ש קצת, משהו, מילה טובה.

רוברט טיבייב: תגיד לי, התאורה תהיה השנה או רק התכנון?

שי ברס: כן, כן, השנה.

רוברט טיבייב: התאורה תהיה השנה.

שי ברס: כן, כן, הביצוע.

רוברט טיבייב: בואו נסכם.

ראיק סאלם: סליחה, לגבי 65, גם כן במע"צ מקדמים תכנון לכל האורך למפרדנים בכל הצמתים.

ראיק סאלם: עכשיו, בתכנית החומש ---

שי ברס: אמרתי את זה, אמרתי.

ראיק סאלם: בתכנית החומש של החברה הלאומית לדרכים מתוקצב צומת אום אל פאחם.

רוברט טיבייב: שי, לגבי הצומת הזה, לגבי תאורה, אני יכול לקבל את זה בכתב בבקשה?

ראיק סאלם: בינתיים עובדים על זה כמו שאיתן אמר, בתכנון.

ראיק סאלם: התכנון יגמר לקראת סוף השנה ואז זה ייצא למכרז, כי יש תקציב מיועד.

עפו אגבאריה: אתה מתכוון לכניסה הדרומית, איפה שמי עמי.

ראיק סאלם: לא, כניסה לאום אל פאחם, הכניסה הראשית, נכון איתן?

סגל: לא, לא.

סגל: מי עמי זה משרת את אום אל פאחם גם כן.

עפו אגבאריה: אז זה בדיוק מה שאני אומר.

עפו אגבאריה: כנראה אתה מתכוון לכניסה הדרומית שזה גם אום אל פאחם וגם מי עמי.

סגל: מהכניסה של אום אל פאחם, שמשם ייכנסו.

ראיק סאלם: לא, אבל את הכניסה הראשית גם מקדמים להפרדה.

רוברט טיבייב: אוקי, מי אדוני לפרוטוקול?

צדוק זהוראי: שמי צדוק זהוראי, ראש מועצה מקומית אלקנה.

צדוק זהוראי: רציתי להתייחס במסגרת פרויקט האחזקה לגבי כביש 505, שהוא כביש חוצה יישובים – שערי תקווה, אלקנה, עץ אפרים ואני הבנתי שלאחרונה היו כמה פניות לשרים, לשר האוצר ולשר התחבורה, ולאחרונה גם הבנתי שהיה גם דיון מבחינת גורמי אחריות והדרישה היא להחזיר את זה לאחריות של החברה הלאומית לדרכים, ככביש חוצה יישובים, בדיוק בדומה לכביש 446 שחוצה את קריית ספר.

צדוק זהוראי: כי בסך הכל אין ליישוב יכולת לתחזק כבישים שהם מהסוג הזה ---

שי ברס: לא היית בדיון של הכבישים?

צדוק זהוראי: לא הייתי בדיון, אבל יש לי דיון מחר אצל נמרוד ספיר ---

רוברט טיבייב: ממש תשובה קצרה.

ראיק סאלם: בשתי שורות אני אענה לך ואני אתן לך תשובה שתספק אותך לפי דעתי.

ראיק סאלם: אנחנו כיום עושים עבודה של עדכון של כל גבולות האחריות של הכבישים, מה שנקרא בזמנו שהיו הרבה כבישים ללא אבא, שאף אחד לא טיפל בהם, אנחנו עושים סדר, מעבירים את רוב הכבישים האלה לאחריות החברה הלאומית לדרכים, וגם יש חלק מהכבישים האלה כיום שנמצאים באחריות החברה הלאומית לדרכים, שחוצים יישובים שמזמן מזמן הם מתפקדים ככבישים עירוניים שיש בהם הרבה כניסות, הרבה מסחר, הרבה חניות משני הצדדים.

ראיק סאלם: אנחנו כבישים כאלה, שהם לא הרבה, מעבירים לאחריות הרשויות, אבל מתקצבים את האחזקה של הכבישים האלה מתוך תקציב משרד התחבורה.

ראיק סאלם: אז מעבירים את הכבישים האלה ביחד עם תקציבים לרשויות, כדי שיתחזקו בעצמם את הכבישים האלה.

צדוק זהוראי: זאת אומרת יהיה לזה ---

ראיק סאלם: הכביש הזה עוד לא הוחלט, אנחנו בודקים את זה, יכול להיות שזה עובר, יכול להיות שלא.

עפו אגבאריה: אז בדיוק הייתה לנו בעיה עם כביש כזה, למשל הכביש שמעין איבריהם, מאום אל פאחם למועוויה.

עפו אגבאריה: אז למי שייך הכביש הזה?

עפו אגבאריה: גם כן אין לו אבא.

עפו אגבאריה: אין מועצה שם.

ראיק סאלם: כן, אז אנחנו כבישים כאלה, כל הכבישים, אין מושג כזה כבישים ללא אבא.

עפו אגבאריה: אתה יודע מה, גם כביש מי עמי.

עפו אגבאריה: למה כביש מי עמי לא היה לו גם כן אבא?

עפו אגבאריה: שהיו צריכים בשביל לעשות קצת שיפוצים שם, תקציב ממשרד ראש הממשלה נדמה לי, נכון?

ראיק סאלם: כן, אתה צודק.

עפו אגבאריה: זה עוד אני ביקשתי בזמנו של המנכ"ל אלכס.

ראיק סאלם: זה נעשה במסגרת ---

צדוק זהוראי: אם אפשר עוד להתייחס במילה.

צדוק זהוראי: היות והכביש הזה ---

רוברט טיבייב: אז מה עם הכביש הזה?

ראיק סאלם: רק לתת לו תשובה – כל הכבישים האלה נבדקים במסגרת העבודה שיש לה קריטריונים ברורים.

ראיק סאלם: כבישים כאלה אני מניח שהם עוברים לאחריות החברה, אבל זה נבדק בהתאם לקריטריונים.

ראיק סאלם: תוך חודשיים-שלושה העבודה תיגמר, אחר כך אנחנו נעביר את המפות שאנחנו עושים לכל הרשויות שייתנו את התגובות, אם יש להם הערות, תוספות ---

שי ברס: עושים את זה.

שי ברס: אנחנו ראינו ---

עפו אגבאריה: אנחנו פנינו אליכם בכתב לגבי מועוויה ועוד לא קיבלנו תגובה.

ראיק סאלם: אני אשמח לתת לכם תשובה.

ראיק סאלם: אני אכתוב לכם.

עפו אגבאריה: אז אתה מניח שתוך חודש-חודשיים תהיה לנו תשובה?

ראיק סאלם: אני אתן לך תשובה, כן.

צדוק זהוראי: הייתי רוצה רק להתייחס בגלל רמת הסיכון הגבוהה מאד של הכביש והבנייה המאסיבית שם, והוא לא עומד בשום סטנדרט בטיחותי.

צדוק זהוראי: לאור הבנייה בעץ אפרים ובשכונה הצפונית שם באלקנה, עם פניות כאלה מסוכנות, ללא מעגלי תנועה, בשיפועים כאלה, זה ממש מסוכן וצריך להחזיר את זה לאחריות של החברה הלאומית לדרכים.

ראיק סאלם: צריך להפריד.

ראיק סאלם: זה עוד לא עבר למע"צ כדי להחזיר אותו.

ראיק סאלם: עדיין הנושא בבדיקה.

ראיק סאלם: העבודה תיגמר תוך חודשיים-שלושה.

ראיק סאלם: יכול להיות שכן, יכול להיות שלא.

ראיק סאלם: אני אבדוק את הנושא ואשמח לקבל את הפרטים שלך כדי לתת לך תשובה מפורטת בנדון.

ראיק סאלם: אם זה עובר אליכם – זה עובר לאחריות שלכם ואתם תקבלו תקציב לאחזקה ואתם תתחזקו.

ראיק סאלם: אבל זה לא אומר שמשרד התחבורה לא ישקיע בפרויקטי פיתוח.

ראיק סאלם: יש לכם את המנגנון שלכם.

ראיק סאלם: אם יש לך בעיה באיזה צומת, באיזה קטע דרך, יש לכם את המנגנון של ביצוע הפרויקטים בתחום הרשויות, תעביר בקשה, נבדוק את זה ואם זה מוצדק – אנחנו נבצע.

רוברט טיבייב: יפה.

עפו אגבאריה: רוברט, כמה אמרת שאחוז הערבים בתאונות דרכים?

עפו אגבאריה: הוא גדול, נכון?

עפו אגבאריה: אז בטוח יש חלק מזה בתשתיות.

עפו אגבאריה: אני לא רוצה להגיד החלק הגדול, אולי החלק הקטן, אבל יש חלק.

עפו אגבאריה: בגלל זה אני הבאתי את כמה המקרים האלה, שאולי אנחנו יכולים, אולי קצת להוריד.

רוברט טיבייב: אם שמת לב, כבוד חבר הכנסת עפו אגבאריה, אתה רואה שבכל הדיונים שלי, בכל ועדות המשנה אני מנסה להביא לאותו קו, כי זה באמת נושא חשוב, דרך אגב, לא רק במגזר, כי במגזר במיוחד, כי רואים ---

עפו אגבאריה: אני ראיתי שאתה הבאת גם את הנתונים, לא, זה בסדר.

רוברט טיבייב: אז אנחנו נסכם.

רוברט טיבייב: קודם כל מברכים את מע"צ ואת משרד התחבורה על העבודה המבורכת שבאמת עושים.

רוברט טיבייב: לא נתייחס לנושא של שלטים, זה לא לפרוטוקול, דיברנו על זה.

רוברט טיבייב: אבל כנראה שאנחנו צריכים קצת לתת, קצת לתגבר ויש לנו המון המון בעיות.

רוברט טיבייב: וחברים שלי פה התייחסו לזה, ותודה, באמת תודה מיוחדת ללאה ורון, שמהבוקר היא פה בוועדה, וזה לא כל כך פשוט.

רוברט טיבייב: לנו זה קשה כי ישבנו לא ועדה אחת פה והיא צריכה לנהל את הוועדה.

רוברט טיבייב: לאה, תודה.

רוברט טיבייב: וכמו שאומרים – נשתף פעולה.

רוברט טיבייב: תודה, הישיבה נעולה.